Diari Oficial de la Generalitat Valenciana


Sumari del DOGV 6627, del 10-10-2011 (2011/10346)

RESOLUCIÓ de 28 de febrer de 2011, de la Direcció Territorial de Castelló, per la qual s'atorga a l'empresa Traimed 21, SL, l'autorització ambiental integrada per a una instal·lació existent de planta de reciclatge i valorització de RCD, a Benicarló, la qual queda inscrita en el Registre d'Instal·lacions de la Comunitat Valenciana amb el número 550/AAI/CV.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6627

Data del DOGV
:   10-10-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/10083


Data del document
:   28-02-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

 Descriptors 

:   * empresa privada

RESOLUCIÓ de 28 de febrer de 2011, de la Direcció Territorial de Castelló, per la qual s'atorga a l'empresa Traimed 21, SL, l'autorització ambiental integrada per a una instal·lació existent de planta de reciclatge i valorització de RCD, a Benicarló, la qual queda inscrita en el Registre d'Instal·lacions de la Comunitat Valenciana amb el número 550/AAI/CV. [2011/10962]  
Vistos els documents que consten en l'expedient 14/09/AAI/CS, instruït a instàncies de la mercantil Traimed 21, SL, a fi d'obtenir l'autorització ambiental integrada per a una instal·lació existent de planta de reciclatge i valorització de RCD, s'emet aquesta resolució de conformitat amb els següents  
  
Antecedents de fet  
Primer. Amb data 25 de juny de 2009, Purificación Roch Martí, en nom i representació de la mercantil Traimed 21, SL, amb CIF W18482631 i domicili social a Castelló, carrer de la Lluna, núm. 7, va presentar als Serveis Territorials de la Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a una instal·lació existent de planta de reciclatge i valorització de RCD, a Benicarló (Castelló), segons es detalla en l'annex II de la Llei 2/2006, de 5 de maig, de prevenció de la contaminació i qualitat ambiental (d'ara endavant LPCQA).   
En aquesta sol·licitud Traimed 21, SL, exposa que la Junta de Govern del Consorci per l'execució de les previsions del Pla zonal de residus de la zona I, integrat per la Generalitat Valenciana, la Diputació de Castelló i els quaranta-nou municipis que conformen la zona I, va acordar, en la sessió celebrada el 30 d'abril de 2003, adjudicar a la mercantil Aplicacions Tècniques Mediambientals, SL, l'execució del Projecte de gestió de residus de construcció i demolició de la zona I. Aquest projecte va ser transferit a Traimed 21, SL, per acord de Junta de Govern del Consorci de Residus de la Zona I de data 30 d'abril de 2003.  
S'adjunta un informe urbanístic d'activitat de l'Ajuntament de Benicarló (Castelló), de data 6 de maig de 2006, d'acord amb el que estableixen l'article 26 de la LPCQA i l'article 25 del Decret 127/2006, de 15 de setembre, del Consell, que desplega la llei esmentada.  
  
Segon. En data 3 de juliol de 2009 es va remetre al Servei Territorial d'Urbanisme de la Direcció Territorial de Castelló de la Conselleria de Medi Ambient, Aigua, Urbanisme i Habitatge la documentació aportada per la mercantil Traimed 21, SL, a fi que aquest Servei ens indicara si l'activitat disposa de declaració d'interés comunitari, o per contra necessita tramitar-la.  
Tercer. El 9 de juliol de 2009 el Servei Territorial d'Urbanisme de la Direcció Territorial de Castelló de la Conselleria de Medi Ambient, Aigua, Urbanisme i Habitatge va contestar indicant que, d'acord amb l'article 29 de la Llei del sòl no urbanitzable, en relació amb l'article 30, no cal tramitar prèviament la declaració d'interés comunitari quan, com en aquest cas, en el sòl no urbanitzable actue una Administració territorial o els seus agents (Traimed 21, SL és adjudicatari del pla zonal de residus) i es tracte d'una activitat d'interés general (tal com determina la Llei de residus) que consistisca en la valorització i el reciclatge de residus de construcció i demolició d'origen urbà, i en aquest cas basta obtenir la llicència urbanística per part de l'Ajuntament de Benicarló.  
  
Quart. El 17 de juliol de 2009 es va oficiar un requeriment al titular perquè aportara la documentació necessària per a la tramitació de l'expedient, la qual va ser lliurada el 12 d'agost de 2009.  
Cinqué. Amb data 13 d'agost de 2009 es van sol·licitar els informes de suficiència de documentació als organismes següents:  
- Ajuntament de Benicarló  
- Servei de Residus Industrials  
- Servei de Residus Urbans  
- Direcció General de Territori i Paisatge  
- Servei de Qualitat de les Aigües  
- Servei de Protecció de l'Ambient Atmosfèric  
- Unitat d'Impacte Ambiental  
Sisé. Des del Servei de Qualitat de les Aigües de la Conselleria de Medi Ambient, Aigua, Urbanisme i Habitatge, en data 1 de setembre de 2009 es va rebre un informe en el qual s'indicava la necessitat d'aportar documentació complementària més detallada.  
En data 3 de setembre de 2009 es va requerir al titular la documentació sol·licitada.  
En data 2 d'octubre de 2009 la mercantil va aportar la documentació requerida pel Servei de Qualitat de les Aigües, i li la va remetre de nou per a estudiar-la en data 6 d'octubre de 2010.  
Seté. Des de la Unitat d'Impacte Ambiental d'aquesta Direcció Territorial, en data 3 de setembre de 2009 es va emetre un informe en què es considera que, d'acord amb els condicionants de l'estimació d'impacte ambiental, de data 29 de desembre de 2004, la documentació aportada resulta insuficient per a la correcta avaluació ambiental de l'actuació.  
  
D'aquest informe es desprén que, d'acord amb els annexos I i II del Decret 162/1990, de 15 d'octubre, del Consell de la Generalitat valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, i el Decret 32/2006, de 10 de març, del Consell de la Generalitat, pel qual es modifica el Decret 162/1990, l'activitat està subjecta a estimació d'impacte ambiental.  
  
En data 3 de setembre de 2009 es va sol·licitar al titular la documentació requerida, el qual la va aportar en data 2 d'octubre de 2009, i es va remetre de nou a la Unitat d'Impacte Ambiental d'aquesta Direcció Territorial per a estudiar-la en data 6 d'octubre de 2010.  
Vuité. Amb data 21 de setembre de 2009 el Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge informa que s'estima insuficient la documentació aportada en relació amb la legislació de contaminació acústica aplicable.  
La documentació requerida es va sol·licitar al titular en data 23 de setembre de 2009, la qual va ser aportada en data 27 d'octubre de 2009 i tramesa al Servei de Protecció de l'Ambient Atmosfèric en data 29 d'octubre de 2010.  
Nové. Des de la Direcció General de Territori i Paisatge de la Conselleria de Medi Ambient, Aigua, Urbanisme i Habitatge, en data 6 d'octubre de 2009 es va emetre un informe en el qual s'indica que «tenint en compte que l'estudi d'integració paisatgística està vinculat tant al procediment de sol·licitud de declaració d'interés comunitari com a la declaració d'impacte ambiental, i la instal·lació té les dues concedides, no és procedent tramitar l'estudi d'integració paisatgística».  
Deu. Des de la Unitat d'Impacte Ambiental d'aquesta Direcció Territorial, en data 8 d'octubre de 2009 es va emetre un nou informe en què, una vegada revisada la documentació presentada, es considera esmenada en els aspectes requerits, per la qual cosa resulta suficient per a elaborar la proposta d'informe d'impacte ambiental.  
Onze. Amb data 22 d'octubre de 2009 el Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge va emetre, una vegada revisada la documentació aportada, un informe en què considera adequada la valorització i el reciclatge de RCD, però subjecta a les condicions descrites en l'apartat 4 de l'annex I d'aquesta resolució.  
  
Dotze. Des del Servei de Qualitat de les Aigües de la Conselleria de Medi Ambient, Aigua, Urbanisme i Habitatge, en data 22 d'octubre de 2009 es va emetre un informe de suficiència i adequació, tot i que indica determinades condicions que es reflecteixen en l'apartat 3 de l'annex I d'aquesta resolució.  
Tretze. Amb data 16 de novembre de 2009 el Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge va emetre un informe en el qual indica que la documentació aportada continua sent insuficient en relació amb la legislació de contaminació acústica aplicable.  
En data 18 de novembre de 2009 es va sol·licitar la documentació requerida al titular, la qual va ser aportada en data 11 de desembre de 2009 i tramesa al Servei de Protecció de l'Ambient Atmosfèric en data 15 de desembre de 2009.  
En data 18 de gener de 2010 el Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge va emetre de nou un informe en el qual indica que la documentació aportada continua sent insuficient en relació amb la legislació de contaminació acústica aplicable, per la qual cosa es va requerir al titular la nova documentació en data 21 de gener de 2010.  
Una vegada presentada, en data 26 de febrer de 2010 es va remetre al Servei de Protecció de l'Ambient Atmosfèric en data 1 de març de 2010, que va emetre un informe de suficiència i adequació el 23 de març de 2010.  
Catorze. Amb data 13 d'abril de 2010 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana (núm. 6244).  
Durant el període d'informació pública no es van presentar al·legacions al projecte en la Direcció Territorial de Castelló de la Conselleria de Medi Ambient, Aigua, Urbanisme i Habitatge, i consta en l'expedient el certificat de la informació pública.   
A l'Ajuntament de Benicarló es va presentar una al·legació, segons consta en el certificat de la informació pública aportat a l'expedient, de Jesús Ramón Urquizu Albiol.  
En aquest escrit, Jesús Ramón Urquizu Albiol indica que: «esta empresa porta ja anys en funcionament i des que s'ha instal·lat encara no ha posat mesures correctores encaminades a impedir que els dies de vent surten de la planta pols, papers, cartons i plàstic que van a parar a la meua finca de tarongers situada a la part est d'aquesta planta. Al Departament de Medi Ambient de l'Ajuntament i a la mateixa Policia Local hi ha diverses denúncies que jo mateix he presentat en diferents ocasions».  
I pel que s'ha exposat, sol·licita que: «abans d'autoritzar la instal·lació d'aquesta activitat se li exigisca que de manera efectiva pose en marxa totes les mesures correctores necessàries perquè no surten de la planta pols, papers, cartons i plàstic, ja que les molèsties i perjudicis que ocasiona esta activitat sobre la meua finca plantada de tarongers jo no estic obligat a suportar-les».  
Quinze. Es trasllada a l'interessat de l'al·legació presentada, perquè, d'acord amb el que estableix el paràgraf 5 de l'article 27 del Decret 127/2006, de 15 de setembre, del Consell, que desplega la LPCQA, manifeste el que considere oportú.  
Setze. El 18 d'agost de 2010 va tenir entrada en el Registre de la Direcció Territorial de la Conselleria de Medi Ambient, Aigua, Urbanisme i Habitatge de Castelló un escrit del sol·licitant de l'autorització ambiental integrada en contestació a les al·legacions presentades en què s'hi oposa, i formula les consideracions següents:  
«Primera. Que no pertoca la formulació de l'esmentada al·legació al projecte perquè Traimed 21 no és responsable que s'envolen els residus a què es refereix i que presumptament se li atribueixen, i per tant és essencial precisar que les nostres instal·lacions disposen de les mesures correctores que en virtut de la legislació vigent resulten preceptives, i així ha sigut aprovat en les diferents visites de comprovació realitzades pels tècnics de les administracions competents, abans de l'obtenció de les llicències corresponents.  
Segona. Que juntament amb les nostres instal·lacions està l'abocador municipal inert de Benicarló, que no té cap tipus de vigilància, ni mesures correctores, per la qual cosa s'hi depositen tot tipus de residus sense cap control, i presumptament deuen ser els materials depositats a l'abocador els causants dels fets que apareixen reflectits en l'al·legació.  
Tercera. Que no ens consta que hi haja cap denúncia pendent de resolució respecte a aquesta qüestió.  
Quarta. Que amb això es demostra que Traimed 21, SL, no és la responsable dels fets esmentats en l'al·legació presentada; no obstant això, i ja que la minimització de qualsevol possible impacte que les nostres instal·lacions puguen generar és prioritària per a nosaltres, cal indicar que es tindrà en compte la preocupació expressada per l'interessat a fi de, en la mesura que siga possible, maximitzar l'eficàcia de les mesures correctores implantades per a impedir que situacions similars puguen ser causades per la nostra instal·lació.»  
Basant-se en aquestes al·legacions, el sol·licitant de l'autorització ambiental integrada sol·licita la desestimació de l'al·legació presentada per Jesús Ramón Urquizu Albiol.  
Dèsset. Vistes totes les al·legacions, des d'aquesta Conselleria es trasllada a Ramón Urquizu Albiol l'informe emés pel cap del Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge, en el qual s'accepten les al·legacions presentades per Traimed 21, SL, i es desestimen les al·legacions manifestades per Jesús Ramón Urquizu Albiol, i es prossegueix la tramitació de l'expedient d'autorització ambiental integrada, pels motius següents:  
1r. La tramitació de l'autorització ambiental integrada objecte d'aquest procediment s'està duent a terme en compliment del que estableix la disposició transitòria primera de la Llei 2/2006, de 5 de maig, de prevenció de la contaminació i qualitat ambiental, per a les instal·lacions existents.  
2n. La instal·lació objecte de l'autorització ambiental integrada té l'estimació d'impacte ambiental favorable de data 29 de desembre de 2004.  
Així mateix, té llicència de funcionament concedida per l'Ajuntament de Benicarló, de data 19 de juny de 2007, perquè l'acta de comprovació és favorable a la concessió de la llicència.  
3r. Tots els permisos de què disposa la instal·lació, objecte de l'autorització, han sigut concedits amb la comprovació prèvia del compliment de les mesures correctores imposades en el seu moment per la legislació vigent.  
Divuit. Una vegada transcorregut el termini d'informació pública, es va sol·licitar l'informe previst en els articles 29 a 34 de la LPCQA i en els articles 28 a 34 del Decret a les diverses administracions públiques i òrgans de la Generalitat consultats anteriorment, perquè es pronuncien sobre l'adequació del projecte a tots aquells aspectes que siguen de la seua competència.  
Amb data 27 d'agost de 2010 es van sol·licitar els informes finals als organismes següents:  
- Ajuntament de Benicarló.  
- Servei de Residus Industrials.  
- Unitat d'Impacte Ambiental.  
Dènou. Amb data 22 de setembre de 2010 la Unitat d'Impacte Ambiental d'aquesta Direcció Territorial va emetre un informe d'impacte ambiental en el qual considera favorable el projecte presentat, encara que per al funcionament correcte de la instal·lació, i en compliment dels condicionants de l'estimació d'impacte ambiental, ha d'executar les mesures correctores que s'indiquen en el punt 6 de l'annex I d'aquesta resolució.  
Vint. Des de l'Ajuntament de Benicarló, en data 5 de novembre de 2010 va arribar un informe en el qual indiquen que han emés un informe desfavorable perquè no tenen la documentació necessària per a emetre l'informe indicat en l'article 30 de la LPCQA.   
Vint-i-u. En data 9 de novembre de 2010 es va enviar de nou la documentació a l'Ajuntament de Benicarló, i se li va sol·licitar l'emissió de l'informe final.  
En data 26 de novembre de 2010 es va rebre contestació de l'Ajuntament de Benicarló en la qual s'indica que cal aportar documentació complementària més detallada.  
El 30 de novembre de 2010 es va oficiar un requeriment al titular perquè aportara la documentació requerida per l'Ajuntament de Benicarló, el qual va ser contestat per la mercantil amb data 24 de gener de 2010.  
En data 22 de febrer de 2011, i després d'estudiar la documentació requerida, es va rebre un informe de l'Ajuntament de Benicarló favorable per a atorgar l'autorització ambiental integrada a l'empresa Traimed 21, SL, per a una planta de valorització de RCD, sempre que complisca els condicionants recollits en el punt 7 de l'annex I d'aquesta resolució.  
Vint-i-dos. Des del Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge, en data 9 de novembre de 2010 es va emetre un informe favorable condicionat respecte a la contaminació atmosfèrica.  
  
Vint-i-tres. El tècnic de control integrat de la contaminació de la Comissió Territorial d'Anàlisi Ambiental Integrada de Castelló, en data 16 de novembre de 2010, va emetre un informe en què qualificava l'activitat, la qual està en l'apartat 8 de l'annex I d'aquesta resolució.  
  
Vint-i-quatre. En data 22 de febrer de 2011 el Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, després de revisar la documentació requerida, va emetre un informe en sentit favorable, però subjecte a les condicions descrites en l'apartat 4 de l'annex I d'aquesta resolució.  
Vint-i-cinc. Amb data 23 de febrer de 2011 es va fer el tràmit d'audiència a l'interessat, i consta en l'expedient un escrit d'aquest on exposa que no té cap al·legació a fer, i sol·licita que continue la tramitació del procediment amb l'elaboració de la proposta de resolució.  
  
Als fets anteriors són aplicables els següents  
  
Fonaments de dret  
Primer. D'acord amb l'article 20 de la LPCQA, les activitats que apareixen en els annexos I i II d'aquesta llei estan subjectes a autorització ambiental integrada.  
Així mateix, la instal·lació de referència està inclosa en l'epígraf 5.1 de l'annex II de la LPCQA, instal·lacions l'activitat principal de les quals és la valorització de residus no perillosos o l'eliminació d'aquests residus en llocs diferents dels abocadors, amb una capacitat de més de 10 tones per dia.  
Segon. L'òrgan competent per a atorgar l'autorització ambiental integrada, quan es tracte d'instal·lacions en què s'exercisquen activitats de l'annex II, és la Direcció Territorial de la Conselleria de Medi Ambient, Aigua, Urbanisme i Habitatge, d'acord amb l'article 24 de la LPCQA i el Decret 7/2007, de 28 de juny, del president de la Generalitat, pel qual s'assignen competències a la Presidència de la Generalitat i a les conselleries amb competències executives.  
Tercer. L'òrgan competent per a elaborar la proposta de resolució dels expedients objecte d'autorització ambiental integrada de l'annex II és la Comissió Territorial d'Anàlisi Ambiental Integrada, d'acord amb el que estableix l'article 15 de la Llei 2/2006.  
Quart. L'expedient s'ha tramitat d'acord amb el que preveuen els articles 25 i següents de la LPCQA, desplegada pel Decret 127/2006, de 15 de setembre, del Consell.  
Cinqué. La instal·lació objecte de l'autorització ambiental integrada disposa d'estimació d'impacte ambiental favorable de data 29 de desembre de 2004.  
Sisé. La instal·lació té autorització per a efectuar operacions de valorització de residus de la construcció i demolició mitjançant planta fixa, segons la resolució de la Direcció General de Qualitat Ambiental de data 27 de juliol de 2006, i queda inscrita en el Registre General de Gestors de Residus de la Comunitat Valenciana amb el número d'inscripció 218/V/RNP/CV.  
Seté. Així mateix, té llicència de funcionament concedida per l'Ajuntament de Benicarló, de data 19 de juny de 2007, perquè l'acta de comprovació és favorable a la concessió de la llicència.  
En vista d'aquests antecedents i basant-se en la proposta de resolució aprovada per la Comissió Territorial d'Anàlisi Ambiental Integrada, en la reunió de data 28 de febrer de 2011, fent ús de les atribucions que em confereix la normativa esmentada, resolc:  
  
Primer  
Concedir a Traimed 21, SL, l'autorització ambiental integrada referent al projecte per a una instal·lació existent de planta de valorització i reciclatge de RCD de juny de 2009, condicionada al compliment dels requisits descrits en l'annex I d'aquesta resolució.  
  
  
Segon  
L'autorització ambiental integrada s'ha de renovar, en l'aspecte ambiental, en el termini màxim de 8 anys, llevat que abans d'aquest termini es produïsquen modificacions substancials que obliguen a tramitar una nova autorització.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
  
Tercer  
En relació amb el certificat d'adequació del projecte, el titular ha de presentar davant el Servei Territorial de Medi Ambient, a l'efecte del reconeixement corresponent, un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i en els termes autoritzats.   
  
Quart  
D'acord amb el que estableix l'article 68.2.c del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, l'autorització d'inici d'activitat queda condicionada a l'obtenció de l'informe i el certificat d'haver fet tots els controls, els mesuraments, les anàlisis i les comprovacions establits en el condicionat de l'annex I d'aquest esborrany amb resultat satisfactori, emés per una entitat col·laboradora en matèria de qualitat ambiental (ECMQA) degudament registrada en la lletra g del registre d'aquestes entitats, tal com estableix el Decret 29/2007, de 9 de març, del Consell, pel qual es modifica el Decret 229/2004, de 15 d'octubre, del Consell, pel qual s'estableixen les entitats col·laboradores en matèria de qualitat ambiental, i s'ha de sol·licitar dins dels sis mesos següents a la data de notificació de l'autorització ambiental integrada.  
  
  
Cinqué  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
  
Sisé  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 2/2006, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció Territorial de Medi Ambient, Aigua, Urbanisme i Habitatge qualsevol modificació, substancial o no, que es propose fer a la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
  
Seté  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica i acústica, i impacte ambiental, com també qualsevol altra que puga dictar l'administració en l'exercici de l'activitat en matèria de protecció ambiental.  
  
Vuité  
Contra aquesta resolució, que no posa fi a la via administrativa, es pot presentar un recurs d'alçada davant el director general per al Canvi Climàtic de la Conselleria Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
  
Castelló de la Plana, 28 de febrer de 2011.- El director territorial: Jorge Traver de Juan.  
  
  
Annex I  
  
Condicionat de la resolució  
  
1. Emissions atmosfèriques  
- S'ha de disposar d'un sistema de control i seguiment del funcionament correcte de les mesures correctores consistent en un pla de mesurament, d'acord amb els límits d'emissió i la freqüència dels mesuraments que s'indiquen a continuació. El control l'ha de fer una entitat col·laboradora en matèria de qualitat ambiental (Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre) al perímetre de la instal·lació, amb caràcter anual:  
  
- Partícules totals en suspensió, PST:  
150 µg/m³ (mitjana aritmètica dels valors registrats durant el període de mostratge).  
300 µg/m³ (màxim de tots els valors mitjans diaris registrats durant el període de mostratge).  
- Partícules sedimentables, PSD (concentració mitjana en 24 hores): 300 mg/m².  
Pel que fa al període de mostratge necessari per a fer els mesuraments, anualment s'han de realitzar les preses de mostres següents:  
  
- Partícules totals en suspensió: el període de mostratge ha de comprendre quatre dies laborables consecutius durant tres setmanes consecutives (12 mostres).  
- Partícules sedimentables: el període de mostratge ha de ser d'un any (12 mostres anuals).  
El mostratge s'ha de fer en les condicions normals de funcionament de l'activitat, i s'han de registrar els paràmetres que les determinen.  
  
En el cas que hi haja condicions meteorològiques extraordinàries (precipitacions, intrusions saharianes, etc.) que puguen condicionar la presència, dispersió o deposició de les partícules, s'ha d'incrementar el temps de mostratge tants dies laborables com persistisquen les condicions meteorològiques esmentades. S'ha de fer igualment l'informe de les mostres descartades.  
A fi de garantir l'adequació de les condicions meteorològiques durant el mostratge, s'ha d'aportar un registre en base horària de les variables següents: temperatura, humitat relativa, direcció i velocitat del vent i pluviometria.  
Els punts de mostratge s'han d'ubicar al perímetre de la instal·lació, en zones representatives d'aquesta. El nombre de punts s'ha d'adequar a la viabilitat tècnica de la seua connexió, i en són necessaris com a mínim quatre, un a sobrevent, un altre a sotavent i dos als laterals del perímetre, en funció dels vents predominants. El nombre i la ubicació dels punts de control han de quedar especificats en la documentació presentada per a l'autorització d'inici d'activitat.  
Els mostratges establits s'han de fer simultàniament.  
  
S'ha de fer un mesurament a la posada en funcionament de l'activitat, en els punts de la instal·lació especificats.  
En el cas que les instal·lacions projectades no complisquen els valors límit d'emissió establits, caldrà adoptar les mesures de control addicionals necessàries, d'acord amb les millors tècniques disponibles en el moment, a fi d'aconseguir el compliment dels valors límit esmentats.  
L'activitat ha de disposar, d'acord amb l'article 33 de l'Ordre de 18 d'octubre de 1976, sobre prevenció i control de la contaminació industrial de l'atmosfera, d'un llibre de registre adaptat al model de l'annex IV de l'esmentada ordre, foliat i segellat per la Conselleria de Medi Ambient, Aigua, Urbanisme i Habitatge, en el qual han de constar, de manera clara i concreta, els resultats dels mesuraments i les anàlisis de contaminants.   
- Cal netejar periòdicament la pols acumulada als vials interns i d'accés, i se n'ha de fer un manteniment adequat, que evite la formació de clots. Així mateix, s'han d'incloure en el manteniment de la maquinària de la instal·lació les tasques de retirada de pols dels punts on s'acumule.   
- S'ha de portar un manteniment constant i adequat de la vegetació que hi ha sobre el talús, a fi de garantir la seua facultat antipols.  
  
- La gestió de la pols arreplegada pels raspadors de les cintes transportadores ha de ser l'adequada, i evitar en tot cas la seua dispersió.  
  
- Les cintes transportadores han d'estar proveïdes de carenat o sistema equivalent que evite la dispersió de la pols.  
- S'ha de reduir al mínim possible l'altura de caiguda dels materials, a fi de reduir les emissions.  
- S'ha de limitar la velocitat dels camions als vials interns de la instal·lació i als accessos. S'exigirà als usuaris que protegisquen la seua càrrega mitjançant una lona i, en cas de transportar-se fins, aquests han de tenir el grau d'humitat adequat.   
- S'ha de fer el manteniment preventiu i correctiu necessari per a garantir permanentment el funcionament correcte de les màquines, vehicles de servei i de transport, d'acord amb els programes de manteniment especificats per cada fabricant, tant en funció dels quilometratges com de l'antiguitat de la màquina.  
  
2. Sorolls  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat, de protecció contra la contaminació acústica, i el Decret 266/2004, de 3 de desembre, del Consell, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
Respecte a aquesta qüestió, l'activitat no transmet nivells sonors de recepció, en funció de l'ús dominant de la zona, superiors als indicats en l'annex II de la Llei 7/2002. En particular, per a les zones d'ús industrial, els nivells de recepció externs són: 70 dB(A) durant el dia i 60 dB(A) durant la nit.   
Si hi ha una àrea pròxima d'ús residencial consolidat, caldrà comprovar que els nivells de soroll transmés siguen inferiors a 55 dB(A) durant el període diürn i 45 dB(A) durant el nocturn.  
Si hi ha una àrea pròxima d'ús terciari, caldrà comprovar que els nivells de soroll transmés siguen inferiors a 65 dB(A) durant el període diürn i 55 dB(A) durant el nocturn.  
D'acord amb l'article 18 del Decret 266/2004, els titulars de les activitats subjectes a autorització ambiental integrada susceptibles de generar sorolls i vibracions han de dur a terme un control de les emissions acústiques i dels nivells de recepció a l'entorn, mitjançant la realització d'auditories acústiques, a l'inici de l'exercici de l'activitat o posada en marxa i, almenys, cada cinc anys.  
L'auditoria acústica l'ha de fer una entitat col·laboradora en matèria de qualitat ambiental per al camp de la contaminació acústica, d'acord amb el Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques, que els ha d'incorporar el titular de l'activitat. El llibre de control, com també els informes complets dels resultats, han d'estar a disposició de les administracions competents, d'acord amb l'article 19 del Decret 266/2004.  
  
3. Recursos hídrics i abocaments  
Atés que l'aigua de consum humà s'ha de subministrar mitjançant contenidors mòbils, s'han de complir els requisits que estableix el Reial decret 140/2003, de 7 de febrer, pel qual s'estableixen els criteris sanitaris de la qualitat de l'aigua de consum humà.   
L'annex d'aquest decret estableix, entre altres, les actuacions per a la vigilància sanitària del subministrament d'aigua de consum humà mitjançant contenidors mòbils, com també l'autocontrol dels gestors, que han d'assegurar en tot moment la presència de desinfectant residual en l'aigua distribuïda.  
Pel que fa a les aigües residuals generades en l'activitat, han de ser arreplegades per un gestor autoritzat i entregades a l'estació depuradora d'aigües residuals autoritzada.   
No es pot fer cap tipus d'abocament al terreny o al subsòl sense l'autorització d'abocament per part de la Confederació Hidrogràfica del Xúquer, tant per a la bassa de lixiviats com per a la fossa sèptica estanca.  
Legionel·la  
Pel fet que en l'empresa hi ha instal·lacions (sistema de reg per aspersió) que es consideren de risc per a la proliferació i disseminació del bacteri Legionella, s'han d'ajustar al que estableix el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
  
  
4. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
Aquesta instal·lació disposa d'autorització per a fer operacions de valorització de residus de la construcció i demolició, segons la resolució de la Direcció General de Qualitat Ambiental de data 27 de juliol de 2006, i queda inscrita en el Registre General de Gestors de Residus de la Comunitat Valenciana amb el número d'inscripció 218/V/RNP/CV.  
  
4.1. Residus admissibles  
Els residus admissibles a la planta de valorització són els següents tipus de residus no perillosos, d'acord amb la definició de l'article 2, paràgraf a del Reial decret 1481/2001, i d'acord amb la Llista europea de residus, aprovada per l'Ordre MAM/304/2002, de 8 de febrer i correcció de 12 de març:  
Per a les operacions de valorització classificades com a R5, s'inclouen els residus següents:   
  
170101 Formigó  
170102 Rajoles  
170103 Teules i materials ceràmics   
170107 Mescles de formigó, rajoles, teules i materials ceràmics diferents de les especificades en el codi 170106  
170504 Terra i pedres diferents de les especificades en el codi 170503  
170508 Balast de vies fèrries diferent de l'especificat en el codi 170507  
170604 Materials d'aïllament diferents dels especificats en els codis 170601 i 170603  
170802 Materials de construcció a base d'algeps diferents dels especificats en el codi 170801  
170904 Residus mesclats de construcció i demolició diferents dels especificats en els codis 170901, 170902 i 170903.  
  
Els residus següents, que poden acompanyar els residus de construcció i demolició a l'entrada a la planta, i que estan recollits en l'autorització 218/V/RNP/CV, atorgada al titular per resolució de 27 de juliol de 2006 de la Direcció General de Qualitat Ambiental, han de ser convenientment separats i emmagatzemats fins a l'entrega a un gestor autoritzat per a cadascun.  
  
170201 Fusta  
170202 Vidre  
170203 Plàstic  
170302 Mescles bituminoses diferents de les especificades en el codi 170301  
170401 Coure, bronze, llautó  
170402 Alumini  
170403 Plom  
170404 Zinc  
170405 Ferro i acer  
170406 Estany  
170407 Metalls mesclats  
170411 Cables diferents dels especificats en el codi 170410  
170506 Llots de drenatge diferents dels especificats en el codi 170505  
  
A les instal·lacions s'ha de fer una separació prèvia en una zona de classificació preparada, almenys mitjançant contenidors, seleccionant els residus no inerts -plàstics, fustes, cartó, metalls, amiant, etc. per a entregar-los a un gestor de residus autoritzat. En cap cas s'han d'eliminar aquests residus en abocadors de residus inerts.  
  
S'ha de disposar d'un procediment d'admissió de residus a la instal·lació que assegure que, abans del procés de tractament, s'han de detectar, separar i emmagatzemar adequadament els residus perillosos que puguen arribar mesclats amb els de construcció i demolició, els quals s'han d'entregar a gestors autoritzats. Aquest procedint inclou l'obligació de remetre a la Direcció General per al Canvi Climàtic una còpia de la sol·licitud d'admissió de residus perillosos, i també de l'acceptació emesa per un gestor autoritzat, per a cadascun dels residus perillosos que hagen entrat accidentalment a la instal·lació. Aquests residus no s'han de codificar mai amb el codi LER 191211\*.  
  
Els residus generats en el procés de valorització s'han de destinar a instal·lacions autoritzades per la conselleria competent en matèria de medi ambient. Aquests residus s'han d'identificar segons el subcapítol 19 12 de la Llista europea de residus.  
S'han d'estendre al posseïdor o al gestor que li entregue residus de la construcció i demolició els certificats acreditatius de la gestió dels residus rebuts, en què s'especifiquen les dades de procedència del residu (productor, ubicació de l'obra) i, si és possible, el número de la llicència de l'obra de procedència.  
Els residus mesclats han de ser aplegats per a tractar-los en una zona que ha d'estar preparada, com a mínim, amb una solera de formigó i una xarxa de drenatge i recollida de lixiviats.  
Els residus no valoritzables obtinguts s'han d'eliminar en instal·lacions i abocadors autoritzats per aquesta conselleria competent en matèria de medi ambient, els quals s'han d'identificar segons el capítol 19 12 de la Llista europea de residus.  
Els residus destinats a eliminació s'han de limitar a aquells residus o fraccions residuals no susceptibles de valorització d'acord amb les millors tècniques disponibles, segons l'article 18 de la Llei 10/2000, de 12 de desembre, de residus de la Comunitat Valenciana.  
S'ha de portar un registre documental amb les quantitats i les característiques dels residus depositats, indicant-ne l'origen, la codificació LER d'acord amb la Llista europea de residus -Ordre MAM/304/2002, de 8 de febrer i correcció de 12 de març-, el resultat del procediment d'admissió, la data d'entrega, el productor, com també les quantitats i destinacions dels productes i residus generats en l'exercici de l'activitat. Aquesta documentació ha d'estar a disposició de les administracions públiques competents que així ho requerisquen.  
Així mateix, s'ha de presentar una memòria anual de l'activitat a la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge abans de l'1 de març de l'any següent al de l'activitat.  
4.2. Producció de residus  
D'acord amb el que ha manifestat l'interessat, a la instal·lació no es generen residus perillosos, alhora que aquest flux de residus es genera exclusivament en les operacions de reparació i manteniment de la maquinària, les quals són realitzades per una empresa externa contractada a aquest efecte, i aquesta última és la que s'encarrega de la seua gestió.  
En aquest sentit, i en la mesura que l'activitat sotmesa a autorització ambiental integrada no genera residus perillosos, no li és aplicable el règim jurídic de la producció d'aquest tipus de residus previst en la normativa de residus vigent; per tant, de cap manera l'empresa pot emmagatzemar a les seues instal·lacions residus procedents de tasques de manteniment de maquinària. Sense perjudici de l'obligació de mantenir els residus generats a la instal·lació en condicions adequades de seguretat i higiene fins que els entregue a un gestor degudament autoritzat.  
Atés que la instal·lació en qüestió no té autorització per a gestionar els residus perillosos, ha d'aplicar el protocol d'admissió de residus de què dispose aquella, de manera que, prèviament al procés de tractament R5, es detecten, separen i emmagatzemen adequadament els residus perillosos que arriben a la instal·lació amb els RCD no perillosos.  
  
Els residus perillosos així detectats i separats s'han de classificar amb el codi LER que millor descriga la seua naturalesa i composició, i s'han de gestionar a través d'un gestor autoritzat amb el codi assignat.  
  
No obstant això, aquesta circumstància no implica en cap cas que la instal·lació dispose de l'autorització administrativa per a la gestió d'aquests residus, ni que aquella en siga la productora (com a conseqüència de l'exercici de la mateixa activitat productiva); en tot cas, té la condició de posseïdor d'aquests residus.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període s'han d'entregar a un gestor autoritzat. Aquest emmagatzematge temporal de residus perillosos s'ha de fer segregat per tipus de residus, ha d'estar convenientment senyalitzat i ha de fer-se en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzematge ha d'estar inclosa en el sistema general de protecció contra incendis de la indústria.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió.  
Per a la recollida de possibles fugues o vessaments accidentals de líquids, tant de residus com de matèries primeres, cal disposar de material absorbent no inflamable en quantitat suficient per a aquesta finalitat. L'absorbent, una vegada contaminat, s'ha de gestionar com a residu perillós o no perillós, segons corresponga.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Els requisits que estableix la legislació vigent en matèria d'envasos i residus d'envasos, i de manera especial el que estableix el Reial decret 782/1998, de 30 d'abril, pel qual s'aprova el Reglament per al desplegament de la Llei 11/1997, d'envasos i residus d'envasos, no queden derogats per la Llei 16/2002, per la qual cosa la concessió de l'autorització ambiental integrada no eximeix del seu compliment.  
  
Abans de l'inici de l'activitat, l'empresa ha d'aportar els originals o les còpies compulsades dels certificats d'acceptació dels gestors finals, autoritzats per l'òrgan competent en matèria ambiental, als quals es destinen els residus generats en els diferents processos.  
  
  
5. Mesures que cal adoptar en situacions diferents de les normals que poden afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
Si, tot i amb això, es produeix algun incident a les instal·lacions que comporte un funcionament anòmal i en pot resultar l'incompliment dels límits imposats, s'haurà de comunicar immediatament aquesta situació a Protecció Civil, a l'Ajuntament i a aquesta Direcció Territorial.  
  
Una vegada produïda la situació d'emergència, la mercantil ha d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de l'incident, la mercantil ha de remetre a l'Ajuntament i a aquesta Direcció Territorial un informe detallat en el qual, a més de les dades identificatives, han de figurar les següents:  
1. Les causes de l'incident.  
2. L'hora en què es va produir i la duració.  
3. Les característiques de l'emissió o abocament.  
4. Les mesures correctores adoptades.  
5. L'hora i la forma en què es va comunicar el succés.   
En relació amb el possible dany ambiental ocasionat per l'activitat, cal aplicar la Llei 26/2007, de 23 d'octubre, de responsabilitat ambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat ha de disposar d'una garantia financera que permeta afrontar la responsabilitat ambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, bé al sistema comunitari de gestió i auditoria ambientals (EMAS), bé al sistema de gestió ambiental UNE-EN ISO 14447:2004.  
  
Així mateix, quan es determine el cessament d'alguna de les unitats, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
  
6. Condicionants de l'estudi d'impacte ambiental  
En compliment dels condicionants de l'estimació d'impacte ambiental favorable de data 29 de desembre de 2004, dictada pel director general de Gestió del Medi Natural de la Conselleria de Territori i Habitatge, s'han de dur a terme les mesures següents:  
- La descàrrega i l'aplec de residus mesclats s'ha de fer sempre en la superfície impermeabilitzada (platja de descàrrega).  
- L'emmagatzematge temporal dels residus valoritzats (paper, cartó, plàstic, fusta, metalls, etc.) s'ha de fer en contenidors adequats per a evitar l'arrossegament de materials pel vent.  
  
7. Condicionant de l'Ajuntament de Benicarló  
S'ha de fer el talús perimetral en les condicions previstes en el seu projecte de sol·licitud de llicència ambiental, en el que estableix l'acta de comprovació de data 8 de juny de 2007 i en l'escrit d'acceptació pel titular de data 20 de novembre de 2007, RE 18574, en l'apartat 8.c, com a conseqüència de la visita de comprovació, pels quals aquesta mesura correctora es va establir com a "instal·lació d'un talús perimetral al tancament coronat per una pantalla vegetal constituïda per xiprers". A aquest efecte, s'estableix una altura mínima de talús de 3 metres d'altura incrementada per la pantalla vegetal, constituïda per plançons de xiprers, amb una separació màxima de 40 cm entre exemplars. Se n'ha de verificar l'execució en el procés de realització de l'acta de comprovació prèvia a l'inici d'activitat.  
  
8. Qualificació de l'activitat  
L'activitat, d'acord amb els paràmetres definits en l'annex II del Decret 54/1990, de 26 de març, del Consell, pel qual s'aprova el nomenclàtor d'activitats molestes, insalubres, nocives i perilloses, es qualifica, atenent les seues característiques intrínseques, com a:  
  
Molesta índex baix 2  
Insalubre índex mitjà 3  
Nociva índex mitjà 3  
Perillosa índex mitjà 3  
  
9. Altres condicions  
- S'han d'aplicar totes les mesures necessàries perquè quede garantida la protecció del medi ambient i la salut de les persones davant qualsevol situació fora de la normalitat pel que fa al funcionament de les instal·lacions.  
- L'activitat i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
- En el control inicial s'ha de comprovar que s'han aplicat totes les mesures que preveu el projecte i els condicionaments establits.  
  
Els requisits determinats en aquest informe s'exigiran sense perjudici dels que puguen derivar-se de l'aplicació concurrent d'altres normes sectorials, del mateix rang o d'un rang superior, per les distintes administracions públiques en l'àmbit de les seues competències.  
  
  
  
Annex II  
  
Característiques del projecte  
  
L'activitat objecte de l'autorització ambiental integrada és una instal·lació existent consistent en una planta de tractament i valorització de residus de la construcció i demolició, ubicada a la partida dels Clotals, parcel·la 1, del polígon 13 de Benicarló (Castelló), d'acord amb el que estableixen l'article 37 de la LPCQA i l'article 36 del decret que la desplega.   
El projecte descriu la instal·lació d'una planta de classificació i valorització de residus de la construcció i demolició (RCD) a la parcel·la 1 del polígon 13 del terme municipal de Benicarló (les coordenades de la qual UTM aproximades són X=787.713 i Y=4.481.024). Es tracta d'una activitat existent, que té llicència de l'Ajuntament de Benicarló, de data 23 de novembre de 2007. Traimed 21, SL va ser adjudicatària a través de l'empresa Atecma, SL, del projecte de gestió de RCD de la zona I del Pla integral de residus, per acord de la Junta de Govern del Consorci de Residus de la Zona I de data 30 d'abril de 2003, per a donar servei als municipis de Benicarló, Càlig, Cervera del Maestre, Peníscola, Vinaròs i Santa Magdalena de Pulpis.  
  
La superfície ocupada per l'activitat és de 53.000 m², i té una capacitat de tractament de 120.000 t/any. Es diferencien dues línies: una per al processament directe de material petri i una altra per al material mesclat, amb una capacitat de 60.000 t/any cadascuna. En la línia de RCD mesclats es projecta un procés de tractament consistent en una separació inicial de les fraccions no valoritzables (voluminosos i residus no perillosos), seguida d'una separació de les fraccions valoritzables i recollida en contenidors amb destinació a gestors autoritzats.  
  
Els residus sobrants de la separació anterior es descarreguen en una tremuja d'alimentació de 25 m³ i se'ls fa un pregarbellament de la fracció fina de 0-20 mm. El rebuig del garbellament passa a una cabina de triatge manual per a la separació de materials valoritzables i a un separador magnètic de tipus Overband. El rebuig del triatge passa a una trituració primària mitjançant una matxucadora amb obtenció d'un producte final de 0 a 200 mm de grandària, que passa per un garbell de malla de 20 mm. La fracció ixent d'aquesta línia passa a la línia de material petri, on rep una trituració secundària mitjançant un molí d'impacte, amb obtenció d'un material d'eixida de 45 mm o de 100 mm i un separador electromagnètic de tipus Overband. Ambdues màquines de trituració i matxucatge disposen d'un equip d'aspiració de pols i filtre de mànegues.